Papersnake/gushiwen huggingface dataset:
和宝严阁
韦骧（宋代）

佛宫高阁踞城东，巾履閒来面碧峰。风却云头护清景，春催柳眼作先容。

溪傍几簇红梢露，竹外谁家翠幕重。玉局棋收归路近，昏鸦惊溃一声钟。
三月三十日微雨偶成诗二十四韵书怀献留守开
司马光（宋代）

春尽少欢意，昏昏睡思添。
正忧花气索，更用雨声兼。
乍语莺喉涩，慵飞柳絮黏。
落英红没砌，茂草碧侵帘。
宝相锦铺架，酴醾雪拥檐。
沼萍浮钿靥，林笋露犀尖。
坐惜光风駃，行愁畏日炎。
追随任尘甑，歌笑忘霜髯。
落笔诗情放，飞觥酒令严。
金丹呼胜彩，玉烛擢新签。
傲岸冠巾侧，淋浪襟袖沾。
饥仍留瘦马，归必待肖蟾。
筋力虽无几，娱游亦未厌。
脱身离簿领，适性得闾阎。
多病非辞贵，无才岂养恬。
清涂诚愧忝，微禄已伤廉。
日费须三爵，年支仰数缣。
餱粮粗能足，蓍蔡不烦占。
河洛今为盛，图书昔所潜。
家家花启户，处处酒飘帘。
温饱资兼爱，安平倚具瞻。
愚夫犹乐育，下客愈撝谦。
落拓形骸逸，优游岁月淹。
馀生信多幸，狂醉亦无嫌。
秋江四绝
滕岑（宋代）

一川晚色澹烟浮，不觉潮生水倒流。
人语津亭灯火闹，客帆椎鼓过沙洲。
承刘学录示三山佳咏兼欲下旬仙鲤湖宿约以诗
陈宓（宋代）

藤床竹簟称羸身，独卧空斋绝点尘。
更有池台堪却暑，一生清苦愧先人。
挽吴参将母
罗亨信（明代）

冰玉坚持五十霜，一朝云逝倍堪伤。养姑尽孝登高寿，教子成名镇朔方。

懿范谩誇邹孟母，令名宁愧卫共姜。儒绅哀挽联篇什，行谊应知永不忘。
送程伯俞赴海陵苏使君招
刘过（宋代）

红裙族雕筵，一醉当鲸吸。
使君若问余，为道贫彻骨。
送张道从上行起复帅夔二首
郭印（宋代）

初辞丘陇重哀荣，旆卷春风第一程。
帝委才猷专外阃，人推勇略过长城。
孤忠炯炯能移孝，温诏谆谆遽夺情。
三峡壶浆应满道，江山草木旧知名。
叔鸿侍御见示癸巳元日八砖斋砖韵诗依韵答赠 其二
崔性学（清代）

春暖都门柳蘸烟，不禁归梦海东天。论交此日忘车笠，好古生东抚甓砖。

笑我星轺诹俗远，谢君冰鉴爱才偏。朅来北学吾将老，强记风流似少年。
冷田村
蔡正孙（宋代）

蓑下清风笠下烟，一篙三板插秧船。
田家午馌行厨薄，尽在青裙两担肩。
绝交行
高斯得（宋代）

男儿独立天地间，太华绝尖一何陗。
子房不肯下萧曹，伯夷本自轻周召。
往来舞袖拂云霄，醉裹扁舟凌海峤。
凤饥肯向鸡求餐，玉洁不与蝇同调。
山高路断客来稀，日晏廛空臂争掉。
穷涂李白友俗人，岁晚杜甫交年少。
前门长揖后门关，当面论心背后笑。
云门轻与凡耳弹，夜光莫怪儿童诮。
君平世弃政自佳，老子知希渠所要。
人间对面九疑峰，未许冲风鼓无窍。
文叔解官东归
韩淲（宋代）

一帆风雨转吴头，家在稽山事事幽。小试鸣琴还满去，等闲结绶亦何求。

政声赢得多推美，学力须知转好脩。我与君心似相密，别离无计可消愁。
退居十咏 其八 濯缨亭
赵抃（宋代）

亭上秋登远目明，灈缨诚不是虚名。晴波一片如铺练，浮石江心彻底清。
清明日作
释行海（宋代）

柳外田园耕野苔，长安谁又弃官来。
黄花亦谓先生死，岁岁重阳少得开。
阜通阁
李光（宋代）

危阁峥嵘枕碧流，筹心计虑匪人谋。千帆不隔云中树，万货来从徼外舟。

富国要先除国蠹，利民须急去民蟊。使君不日归华近，要路翱翔遍十州。
颂古十六首
释明辩（宋代）

春水满幽涧，江风吹断云。
年年那时节，忆著别离人。
哭开先山鸣禅师
释函是（明代）

双髻真风在及门，十年铃铎报师恩。名山我遂失良友，先席谁堪托后昆。

林白鸟哀深院寂，香残云暗几僧存。洪波自古撼冥壑，入水长人岂易论。
贺杜清献入相
戴木（宋代）

相公出处击安危，当务何先谅熟思。
守令近民须选择，憸壬蠹国亟芟夷。
精蒐边面三军帅，早建皇储万世基。
纳诲进贤尤素志，伫看经济大猷为。
喜得师质消息
李彭（宋代）

南国柳花合，淮壖麦秀初。数声传喜鹊，一纸故人书。

君出理烟艇，侬还荷雨锄。天高风浪恶，归兴不应疏。
还里
陈师道（宋代）

旷士爱吾庐，游子悲故乡。
慷慨四方志，老衰但悲伤。
虚名自成误，失得略相当。
暮年还家乐，未觉道路长。
闾里喜我来，车马塞康庄。
争前借言色，草木亦晶光。
向来千人聚，一老独倘佯。
手开南阳阡，松柏郁苍苍。
永愿守一丘，脱身万里航。
平生功名念，倒海浣我肠。
款段引下泽，断弦更空觞。
尚恐北山南，有文移路傍。
过汪氏别业其二
李白（唐代）

畴昔未识君。
知君好贤才。
随山起馆宇。
凿石营池台。
星火五月中。
景风从南来。
数枝石榴发。
一丈荷花开。
恨不当此时。
相过醉金□。【垒土换缶】
我行值木落。
月苦清猿哀。
永夜达五更。
吴歈送琼杯。
酒酣欲起舞。
四座歌相催。
日出远海明。
轩车且徘徊。
更游龙潭去。
枕石拂莓苔。
为被虏妇作
潘文虎（宋代）

鹁鸪鸪，鹁鸪鸪，帐房遍野相喧呼。
阿姊含羞对阿妹，大嫂挥泪看小姑。
一家不幸俱被虏，犹幸同处为妻孥。
愿言相怜莫相妒，这个不是亲丈夫。
送陆侍御还越
韦应物（唐代）

居藩久不乐，遇子聊一欣。英声颇籍甚，交辟乃时珍。

绣衣过旧里，骢马辉四邻。敬恭尊郡守，笺简具州民。

谬忝诚所愧，思怀方见申。置榻宿清夜，加笾宴良辰。

遵途还盛府，行舫绕长津。自有贤方伯，得此文翰宾。
游灵山护国禅院作 其四
丘逢甲（清代）

铜壶水竭荔无阴，镜塔荒凉古藓深。妙法莲华随劫尽，萧萧落叶写经心。
寄诗友
吴惟信（宋代）

丹井清泠夜向分，露庭吟苦更谁闻。松凉鹤立千峰月，草湿龙归一洞云。

回首江湖尘漠漠，伤心天地气纷纷。何当共作诛茅计，免向秋风怨失群。
鹧鸪天
周紫芝（宋代）

年歌之，不甚如人意，聊载于此，为长短句体之助云

楼上缃桃一萼红。别来开谢几东风。武陵春尽无人处，犹有刘郎去后踪。

香合小，翠帘重。今宵何事偶相逢。行云又被风吹散，见了依前是梦中。
闻敬亭贻谋从西山一带复之北山诗以寄之
敦敏（清代）

迤逦巑岏又北行，湖光山色倍幽清。碧云寺接香山寺，应上来青第五楹。

一带蜿蜒似画图，出山仍自入山居。汤泉春暖正堪浴，尘梦于今想尽除。
贺小泽梁学培进庠
黄公辅（明代）

门前流水碧漫漫，久育灵鲲长羽翰。乍见泮池鱼露角，还期溟羽翮高抟。

若非破浪乘风志，谁作中流击楫看。阅世莫言知遇晚，临渊宜羡网正宽。
子正生日以黄柑为寿
胡寅（宋代）

正信风流不辱亲，高文还称掌丝纶。
岂惟补衮须词伯，自是安丝出诤臣。
岁晚已回松柏操，时来休爱水云身。
欲为公寿倡优拙，戏遣商山四老人。
四月望再游西湖十首
陈造（宋代）

歌呼浩渺翠霏间，只苦诗才老坐悭。
安得观音母陁手，为人千纸写湖山。
净居院
陈岩（宋代）

缭白萦青照眼波，芙蓉出没在天河。
不因云影閒来去，安得春山熊度多。
如此江山 真逸堂观演西厢记长亭分别，用史达祖韵二首 其一
冒殷书（清代）

华堂却是留髡处，赢得泼天狂兴。好事无多，欢场有几，须识千秋俄顷。

萍踪不定。听歌怨劳亭，落晖昏暝。戏语莺莺，独眠曾否绣衾冷。

无端教我恨也，记牵衣执手，如醉难醒。梦里江山，心头车马，何用当前人俊。

私情耿耿。对红烛乌丝，倏然孤咏。不解前因，何为离别永。
丰生坊初冠
罗钦顺（明代）

皎皎珊瑚枝，凝辉玉堂戺。一见已知奇，再见益堪喜。

少小攻文章，明窗无虚晷。兹辰突而弁，居然异童子。

古礼不多存，存者何常已。三加威仪备，所重成人尔。

成人必有德，忠信以为址。篑篑靡停功，峨峨见崇峙。

家声四百年，鹏程九万里。寻常得失间，何足挂唇齿。

昔贤怀一饭，况乃言之旨。祝子非他人，瓯滨天下士。
和子华兄同永叔饮三班官舍兼约明日饮永叔家
韩维（宋代）

视草名臣润色才，玉墀晨退共徘徊。
朝廷无事文书省，台阁相欢笑语开。
少厌赓酬停落笔，旋寻歌舞约衔杯。
广文主簿官閒冷，不是诗情岂合来。
河梁别
马戴（唐代）

河梁送别者，行哭半非亲。此路足征客，胡天多杀人。

金罍照离思，宝瑟凝残春。早晚期相见，垂杨凋复新。
赤冈头望远山作
朱熹（宋代）

晓起清江弄小舟，晚风吹过赤冈头。远峰自作脩眉敛，万里那知客子愁。
扁道
林徵韩（清代）

百尺清溪上，阴崖石磴悬。水声人语乱，山骨马蹄穿。

世路偏多险，风尘独有年。那能无间阻，书剑自飘然。
坐东门外樟树根
吴与弼（明代）

脉脉春流一涧盘，新晴锦绣万花攒。小诗留与儿孙诵，老大曾于此考槃。
春雨二首 其一
安志文（清代）

春雨春风日日多，柴扉深掩断人过。偏宜谢客常高卧，惟有敲诗久费哦。

世事悠悠身且老，流光冉冉鬓先皤。江边水满鱼矶石，晓出持竿试钓蓑。
韩信祠：
张耒（宋代）

千金一饭恩犹报，南面称孤岂遽忘。
何待陈侯乃中起，不思萧相在咸阳。
江上
彭汝砺（宋代）

波澜浮动月翻翻，细雨吹风忽在门。溪上酒家何处所，青灯明灭见渔村。
病中怀石壁行绍上人
释智圆（宋代）

石壁春归去，孤山秋未来。
夜深扶病坐，明月照苍苔。
送周朝议守汉州
苏轼（宋代）

茶为西南病，岷俗记二李。
（杞与稷也。
）何人折其锋，矫矫六君子。
（谓思道与侄正孺、张永徽、吴醇翁、吕元钧、宋文辅也。
）君家尤出力，流落初坐此。
谓当收桑榆，华发看剑履。
胡为犯风雪，岁晚行未已。
念归诚得计，顾自为谋耳。
吾闻江汉间，疮痏有未起。
莫轻龚遂老，君王付尺箠。
召还当有诏，挽袖谢邻里。
犹堪作水衡，供张园林美。
送吕子阳自永康携所解老子访余留未久其家报
叶适（宋代）

收缨古蜜浦，抱袂生姜门。
九九书自註，邀余缀篇端。
久衰余学废，弥隐子道尊。
时维冬雷数，云雪常昼昏。
火把起夜色，丁鞋明齿痕。
小邦肥羜闻，虾蛤滥充盘。
椒橙失滋味，糁絮劳倾吞。
诘朝报家问，剪书徵阿孙。
苦陈乡人饥，采蕨啖其根。
仓封井花满，淘米安得浑。
觅翁如觅父，愿假东飞翰。
念之不遑处，喟焉整归鞍。
我老澹百虑，身世两莫存。
欲私一垅润，岂救大地乾。
西城柳遥遥，北寺江漫漫。
勿令嗟来死，以慰行路难。
送杨少府贬郴州
王维（唐代）

明到衡山与洞庭，若为秋月听猿声。愁看北渚三湘远，

恶说南风五两轻。青草瘴时过夏口，白头浪里出湓城。

长沙不久留才子，贾谊何须吊屈平。
春近四绝句
黄庭坚（宋代）

闰后阳和腊里回，濛濛小雨暗楼台。
柳条榆荚弄颜色，便恐入帘双燕来。

亭台经雨压尘沙，春近登临意气佳。
更喜轻寒勒成雪，未春先放一城花。

小雪晴沙不作泥，疏帘红日弄朝晖。
年华已伴梅梢晚，春色先从草际归。

梅英欲尽香无赖，草色才苏绿未匀。
苦竹空将岁寒节，又随官柳到青春。
和董职方见贺诞子诗
余靖（宋代）

天幸依仁守列藩，佳篇为贶荷谦尊。
固慙彝鼎无勋阀，且喜桑弧有子孙。
岂比芳兰庭下秀，预知苦李道傍繁。
日临庶狱虞阴谴，敢望高开纳驷门。
壬子劝驾
李曾伯（宋代）

人物从来盛楚南，新元诏士奉芝函。
身逢熙运千之一，名占巍芝十有三。
好趁驿格催骑策，归来官柳映袍蓝。
池边相祝趋闻喜，剩取宫花一杂簪。
客中秋雨接家书寒衣二首 其二
蒋葆元（清代）

珍重一函捧，未开心已愁。还将两行泪，并作十分秋。

新恨传青鸟，浮生寄白鸥。凄风兼苦雨，点滴到胸头。
大慈恩寺即海印寺中有镜光二阁今废为内教场
黎民表（明代）

赤帝开基日，摩腾入汉来。仪天开别宇，凿沼起层台。

青雀翻妆镜，长鲸隐渡杯。化城俄易怆，玄象迭相催。

猎骑呼鹰去，游人射雉回。摩尼长不灭，累劫照沉灰。
游故水部郑君休园用嶰谷旧韵 其一
全祖望（清代）

阁道空中度，山蹊洞外深。树穿危石制，水定白云临。

萧瑟寒冬状，清流旧雨吟。杉关埋碧久，何处觅遗簪。
偈颂七十一首
释了惠（宋代）

风前无语立须臾，接得双双锦鲤鱼。
一等是传真的信，有通书有不通书。
北鲜竹睹竹于良乡壁绘题之
梁维栋（明代）

谁将墨笔写琅玕，壁上风生五月寒。莫是南方师品格，故传秀色入长安。
闻雁
张际亮（清代）

天涯独客久不归，昼思夜梦如无依。岂知碛雁有常候，秋南春北来去飞。

一行乍见落日远，数声或度重云迟。去年江淮水淹溢，十室九户民苦饥。

心知稻粱谋不易，嗟尔何处衔芦肥。幸因地暖避冰雪，得返朔塞鸣毋悲。

东风二月花发时，走马亦有游侠儿。酒垆饮罢出门笑，弓箭在腰何所之。
送郑丈媚孚先改秩用广西诸公韵
陈宓（宋代）

间关万里游岭海，谁知丈夫志有在。
古贤足迹满四方，岂但青编勤摭采。
胸多闻见益崔嵬，节历险夷终不改。
山川辉润认珠玉，草木芬芳瀼兰茝。
如何识者尚尔稀，呈露炎方越三载。
西风稳送朝天行，高怀皎皎秋俱清。
有亲鹤发要荣养，伉俪不必多为情。
翱翔一鹗横空翼，喧啾百鸟息飞鸣。
晚过西湖
刘敞（宋代）

日暮无与适，缓带此逍遥。湖光悦我心，步上西城桥。

远烟被林莽，楼阁隐岧峣。归鸟先后飞，夕风正飘飘。

怅然念远渚，兴尽复行谣。
又寄龙学
李覯（宋代）

三十年交旧，相逢各白头。
海壖曾共饭，洛社又同游。
脱屣风波地，开怀松桂秋。
两眉从此后，应不著闲愁。
茶园
留元崇（宋代）

岭根闻犬吠，上到野人家。山晚月有色，天寒梅未花。

蔬园依水石，茅屋带烟霞。何物堪留客，烹茶成雪芽。
【双调】蟾宫曲_半窗幽梦微
郑光祖（元代）

半窗幽梦微茫，歌罢钱塘，赋罢高塘。风入罗帏，爽入疏棂，月照高窗。缥缈见梨花淡汝，依稀闻兰麝余香。唤起思量，待不思量，怎不思量。飘飘泊泊船揽定沙汀，悄悄冥冥。江树碧荧荧，半明不灭一点渔灯。冷冷清清潇湘景晚风生，淅留淅零墓雨初晴，皎皎洁洁照橹篷剔留团栾月明，正潇潇飒飒和银筝失留疏剌秋声。见希飏胡都茶客微醒，细寻寻思思双生双生，你可闪下苏卿？
送周叔恭远游
张埴（宋代）

过眼不知骑马几，低头何啻问鸡三。旧游巷陌春风扫，新插田鸡夏雨甘。

白首学从无季子，青山招隐有淮南。人生共落三千界，未去嗔痴且去贪。
赵进士梦萱堂
郑文康（明代）

慈母辞北堂，季子恨何极。托彼堂下花，对此长相忆。

俯羹不可见，面墙竟谁即。昨夜梦魂中，分明见颜色。

觉来独遑遑，阴风边塞黑。
题鹤鸣泉
曹松（唐代）

仙鹤曾鸣处，泉兼半井苔。
直峰抛影入，片月泻光来。
潋滟侵颜冷，深沉慰眼开。
何因值舟顶，满汲石瓶回。
次杂端韵
彭汝砺（宋代）

画舫参差看欲飞，纷纷车马压尘泥。右军笔墨空兰渚，安道风流访剡溪。

白首得时归莫遽，丹心怀国去犹稽。月明会醉蓬莱阁，应笑云霄自有梯。
和陶杂诗七首
归昌世（明代）

春半暖初回，疏雨兼和风。
新晴临晓江，万象一镜中。
策杖访僧寮，披榛小径通。
梵音令人静，世事皆楚弓。¤
摸鱼儿·拟关盼盼燕子楼词
黄之隽（清代）

闭春楼、小灯红吐，春烟楼外无数。相思一夜情多少，应似鬓丝千缕。

张节度。祇剩下、鸾箫蛟瑟无人觑。凄凉旧谱。任砖绣呀青，土花笑绿，白日响蛇鼠。

玄禽至，也解雕梁怨语。朱门空锁高树。自埋剑履歌尘散，销歇十年眉妩。

张节度。又几遍、白杨风扫坟头路。残红似雨。拚一缕柔魂，冥冥雨里，化作纸钱去。
剑
黄顺之（宋代）

抚剑悲歌壮泪流，海清岳静世无仇。
匣中幸有容身地，莫遣光芒射半牛。
盂城即事
邵宝（明代）

盂城驿前吟夕阳，高邮湖上好秋光。
红分菡萏初经雨，绿满蒹秋未受霜。
远浦有波皆浴鹭，近堤无路尚垂杨。
南来时见吴江棹，却倚船窗问故乡。
周文忠
岳珂（宋代）

庐陵之文忠，前欧而后周。笔法之可稽，欧劲而周柔。

苟内心之是似，岂外迹之能求。予尝溯平原之津，望二典之楼。

想公从容子墨客卿间，犹足以接六一之风流也。
泸州乱
陆游（宋代）

高寺坡前火照天，南定楼下血成川；从事横尸太守死，处处巷陌森戈鋋。
此州雄跨西南边，平安烽火夜夜传；岂知痈疽溃在内，漫倚筑城如铁坚。
从来守边要人望，纵有奸谋气先丧。
即今死者端为谁？姓名至死无人知！
天柱峰
何炳然（宋代）

终古郁岧峣，东南此撑柱。
当时若更高，恐碍日月路。
字谜诗二首
王安石（宋代）

将军身是五行精，日日燕山望石城。
待得功成身又退，空将心腹为苍生。
雍熙享先农六首馀同祈谷 其六 送神用《静安》。
郊庙朝会歌辞（宋代）

明禋绀坛，灵风肃然。登歌已阕，神驭将旋。道光帝籍，礼备公田。

鉴兹躬稼，永赐丰年。
行军诗二首（时扈从在凤翔）
岑参（唐代）

吾窃悲此生，四十幸未老。一朝逢世乱，终日不自保。

胡兵夺长安，宫殿生野草。伤心五陵树，不见二京道。

我皇在行军，兵马日浩浩。胡雏尚未灭，诸将恳征讨。

昨闻咸阳败，杀戮净如扫。积尸若丘山，流血涨丰镐。

干戈碍乡国，豺虎满城堡。村落皆无人，萧条空桑枣。

儒生有长策，无处豁怀抱。块然伤时人，举首哭苍昊。

早知逢世乱，少小谩读书。悔不学弯弓，向东射狂胡。

偶从谏官列，谬向丹墀趋。未能匡吾君，虚作一丈夫。

抚剑伤世路，哀歌泣良图。功业今已迟，览镜悲白须。

平生抱忠义，不敢私微躯。
颂古十九首 其八
释慧晖（宋代）

重重去尽自平常，春暖风和日渐长。户外鸟啼声细碎，岩花狼藉满山房。
次韵送胡教论炳文如金陵二首
方回（元代）

子有山中田，何不力自耕。
曰予抱奇志，犯軷为此行。
于兹匏瓜系，曷若凤凰鸣。
徒步未可料，一日秉国成。
老夫察时义，不待易四营。
大物苦难运，高位防易倾。
苟且忝一命，奔走疲送迎。
乡里政自佳，归来训诸生。
踏莎行
戴珊（清代）

绣倦凭栏，槐阴正午。榴花窗外飘红雨。闲将彩线绾离愁，谁怜枉结同心缕。

竹影摇凉，荷风拂暑。年年此日偏羁旅。旧时飞燕到帘西，含愁祗对愁人语。
庶子泉
盛度（宋代）

深藏西竹寺，寒拥北谯城。
石字赞皇古，泉铭庶子清。
别归云庵端老
毛滂（宋代）

何年败衲裹虚空，雪雁烟凫不受笼。
未信归云便端的，一船明月四边风。
余年二十时尝作菊枕诗颇传於人今秋偶复采菊
陆游（宋代）

采得黄花作枕囊，曲屏深幌閟幽香。
唤回四十三年梦，灯暗无人说断肠。
送宗人熙甫入都
汪梦斗（宋代）

栖栖我辈只如斯，壮矣如君百倍宜。若是胸襟合西豹，未应位置下丘迟。

波涵雁影日欲落，霜净蝉枝风乱吹。一路尽皆怀古处，任城多有汉时碑。
寄石越翁
吴惟信（宋代）

异时交义比金兰，守着龛灯话岁寒。相去虽无千里远，别来欲寄一书难。

酒杯慵向花前举，琴索空移月下弹。却忆湖山行乐地，越翁近日共谁看。
天齐庙
朱筠（宋代）

天下喻吭背，齐曰天之脐。泰山坡腹中，出母儿初啼。

长大作宗子，结蒂昆仑西。后来祠东岳，庙额天齐题。

郯故比琅邪，兹祀神则栖。何时崇碧霞，上玄生群黎。

又云古玄女，东救轩辕迷。灾厄叩头乞，乞子抟沙泥。

此皆道士说，奔走痴耄倪。几令岱宗公，旧次难攀跻。

燔柴则曰天，升中礼青圭。感生灵威仰，震帝出摄提。

经纬甚分明，汉学人贰携。他家反横八，陋语真无稽。

井谈不见天，谁为拨云翳。偶来窥庙门，碑颓半节低。

扪碑不卒读，去去我马嘶。
偶书道店之壁
赵蕃（宋代）

愁边得酒宁论味，马上成诗不计篇。
不是行人那识此，知音应为一悠然。
七夕
唐彦谦（唐代）

露白风清夜向晨，小星垂佩月埋轮。绛河浪浅休相隔，

沧海波埋尚作尘。天外凤凰何寂寞，世间乌鹊漫辛勤。

倚阑殿北斜楼上，多少通宵不寐人。
题椿桂堂四首
陈造（宋代）

日日高堂笑脸新，五株芳桂拱灵椿。
枝萦非雾根盘石，共阅壶中不尽春。
和泽民送春
吴芾（宋代）

不堪岁岁送青春，消黯浑如失所亲。
短句吟成犹恨别，清樽买尽不辞贫。
兴来直欲游三岛，老去何由驻二轮。
赖有君能知我意，肯来同作送春人。
早行
刘驾（唐代）

马上续残梦，马嘶时复惊。心孤多所虞，僮仆近我行。
栖禽未分散，落月照古城。莫羡居者闲，溪边人已耕。
题白鹤庙
徐铉（宋代）

平生心事向玄关，一入仙乡似旧山。白鹤唳空晴眇眇，

丹沙流旧暮潺潺。尝嗟多病嫌中药，拟问真经乞小还。

满洞烟霞互陵乱，何峰台榭是萧闲。
自鸣石
林枝（明代）

峨峨南山石，逗影青云连。时来忽长鸣，声若雷霆喧。

崩腾震林忽，隐隐落寒泉。得非天鼓坠，无乃仙乐悬。

物理有如此，使我心凄然。
燕山亭·北行见杏花
赵佶（宋代）

裁剪冰绡，轻叠数重，淡著胭脂匀注。新样靓妆，艳溢香融，羞杀匀珠宫女。易得凋零，更多少、无情风雨。愁苦。闲院落凄凉，几番春暮。（闲院 一作：问院)
凭寄离恨重重，这双燕，何曾会人言语。天遥地远，万水千山，知他故宫何处。怎不思量，除梦里、有时曾去。无据，和梦也新来不做。
诸生绝粮偶作二首示勉夫 其一
葛胜仲（宋代）

庖厨落寞不堪闻，弹铗无鱼甑有尘。谁识箪瓢颜氏乐，可怜鲑菜庾郎贫。

固穷始合称君子，临难聊须语细人。曳褷长歌商颂在，未应怼憾去来频。
寄谢三井山祷雨二首
陈襄（宋代）

曾祷神龙井，云林杳莽间。
苹蘩朝荐庙，风雨夜离山。
百里田畴熟，一年囹圄间。
因循失报谢，石险路难攀。
鲜于少府宅看花
李端（唐代）

谢家能植药，万簇相萦倚。烂熳绿苔前，婵娟青草里。

垂栏复照户，映竹仍临水。骤雨发芳香，回风舒锦绮。

孤光杂新故，众色更重累。散碧出疏茎，分黄成细蕊。

游蜂高更下，惊蝶坐还起。玉貌对应惭，霞标方不似。

春阴怜弱蔓，夏日同短晷。回落报荣衰，交关斗红紫。

花时苟未赏，老至谁能止。上客屡移床，幽僧劳凭几。

初合虽薄劣，却得陪君子。敢问贤主人，何如种桃李。
奉和鲁望白鸥诗
皮日休（唐代）

雪羽䙰褷半惹泥，海云深处旧巢迷。池无飞浪争教舞，洲少轻沙若遣栖。

烟外失群惭雁鹜，波中得志羡凫鹥。主人恩重真难遇，莫为心孤忆旧溪。
偈颂一百一十七首
释绍昙（宋代）

示大家身，为帝王母。
与佛同生，福兼寰宇。
万国欢悰庆诞弥，蟠桃何止宴瑶池。
赠大司徒毕老先生得请旋里
王浚初（明代）

上臣经济媲夔龙，岱岳崚嶒世所宗。秉宪久推三独坐，持筹专仗大司农。

声驰西北消尘警，政洽东南见赋宾。妙矩最堪群属式，斗边仙履许谁从。
还田舍诗
周舍（南北朝）

薄游久已倦，归来多暇日。未凿武陵岩，先开仲长室。

松篁日月长，蓬麻岁时密。心存野人趣，贵使容吾膝。

况兹薄暮情，高秋正萧瑟。
送琉书记还长乐
释崇岳（宋代）

瓯闽佛法半生灭，江浙丛林日渐凋。
携手十年如一默，孰云生死不同条。
雪中同周臣内翰赋二首 其二 雪
王仲元（元代）

初稀时拂拂，稍密自纷纷。老树晓迷月，瘦峰寒帖云。

色从空际得，声向静中闻。客枕清无梦，哦诗彻夜分。
送灵浩赴江州般若之请三首 其二
葛胜仲（宋代）

岘山峰顶五花堂，曾见迷津赖法航。霅水江流同一滴，未妨作戏更随场。
洞仙歌·韶光最好
朱彝尊（清代）

韶光最好，甚眉峰长聚。
相劝乘船漾南浦。
盼海棠簪后插到茶蘼，同梦里又是楝花风雨。
桥东芳草岸，胜乐游原，勾队争看小蛮舞。
雀舫曳疏帘，蛛网浮杯，但日日鸾箫吹度。
听唱遍青春蓦山溪，待拆了歌台，放伊归去。
宴饮歌
阮自华（明代）

飞鸢在天，断云满江。
江上依依，远风白杨。
绿树凝盼，落霞窥人。
高怀厌世，雄心汰襟。
烟尘四塞，日有回光。
豪气荡天，转则倘佯。
乾坤有身，星霜风雨。
忼慷商歌，何如易水。
春风绝江，归雁声哀。
勉强张目，眺予登台。
环峰入云，沉影东流。
河西豹子，至今善讴。
嘒嘒彼小星，烈日西沉。
能欺扶桑，不欺东溟。
烈日西逝，江声东还。
双鬓萧疏，忧心中寒。
绿竹琳琅，清溪涟漪。
丈夫多暇，但有酒杯。
故人满眼，脍鲤酿粳。
与君为乐，不必多言。
徂日虽迈，诘朝不磨。
月驶星流，秉烛奈何。
简须屦草，带索皓吟。
青山在户，不厌吾贫。
焚车纵骥，逍遥德园。
呜呜流水，邈邈瀼门。
宛彼白驹，茫茫春草。
摇摇幰毂，有尔长道。
寂寞空山，浩渺烟霞。
道不行兮，海有浮槎。
载歌载笑，聊以塞口。
仙人王乔，则余之友。
简湖中隐者
陆游（宋代）

夫子终年醉不醒，若为问我故丁宁？书因遣仆驮黄蘖，诗许登山斸茯苓。
畴昔但知悲骥老，即今谁不羡鸿冥？清宵定许敲门否，拟问黄庭两卷经。
山居诗
释延寿（宋代）

得丧从来事甚均，任缘徒用苦劳神。
野蔬随分堪充口，石室依稀中庇身。
碧海几时无去棹，举世浑成无事人。
若教求道如求利，举世浑成无事人。
宿三里店，溪声聒睡终夕
杨万里（宋代）

破驿荒村山路边，斜风细雨客灯前。
子规一夜啼到晓，更待溪声始不眠。
赴官寿安泛汴二首
张耒（宋代）

西来秋兴日萧条，昨夜新霜缉缊袍。
开遍菊花残蕊尽，落余寒水旧痕高。
萧萧官树皆黄叶，处处村旗有浊醪。
老补一官西入洛，幸闻山水颇风骚。
次韵范济美秋雨感怀
陈渊（宋代）

一别剑溪水，三换京尘秋。夜听空阶雨，岁月惊如流。

岂不念故国，水清山亦幽。蝼蚁有微情，未忍追浮丘。

平生老苍交，夫子贤其尤。穷经三十年，一字不见收。

赖有管城公，落纸无全牛。他时恐不免，速达吾所羞。
王都尉示及吕丞相柳溪图诗见邀同作走笔奉呈
苏颂（宋代）

爱君图写柳溪游，想像濠梁问子休。
渔钓每怀班嗣壑，烟波疑在志和舟。
清时未易忘轩冕，大隐何妨傲葛裘。
应笑龙钟老朝士，飞翔高下似轻鸥。
菖蒲
陆游（宋代）

雁山菖蒲昆山石，陈叟持来慰幽寂。
寸根蹙密九节瘦，一拳突兀千金直。
清泉碧缶相发挥，高僧野人动颜色。
盆山苍然日在眼，此物一来俱扫迹。
根蟠叶茂看愈好，向来恨不相从早。
所嗟我亦饱风霜，养气无功日衰槁。
次李参政晚春湖上口占十绝 其二
洪咨夔（宋代）

藉地残花五色茵，东风来去寂无痕。馀香不肯污尘土，留得蜂房活计温。
庐山瀑布
张碧（唐代）

谁将织女机头练，贴出青山碧云面。造化工夫不等闲，

剪破澄云凝一片。怪来洞口流呜咽，怕见三冬昼飞雪。

石镜无光相对愁，漫漫顶上沉秋月。争得阳乌照山北，

放出青天豁胸臆。黛花新染插天风，蓦吐中心烂银色。

五月六月暑云飞，阁门远看澄心机。参差碎碧落岩畔，

梅花乱摆当风散。
谢东倅包宏父三首癸卯夏 其二
戴复古（宋代）

君家名父子，为晦翁嫡传。尝见黄勉斋，极口称其贤。

师友相琢磨，南轩惜无年。翁之为汝翁，文字相周旋。

溟渤深见底，泰华高及天。宏斋有凤髓，可续欲断弦。
咏梅
程瑞（宋代）

清浅溪桥水，高低篱外枝。
这些风骨异，瘦尽古今诗。
九日江州诸公相约登高不果
郭谏臣（明代）

木落天高秋气清，黄花开满九江城。无缘得遂登高兴，空负江州刺史情。
黔山杂吟 其二
曹楙坚（清代）

行行大山凹，复至大山丫。众岭郁蜿蜒，深谷含嵯岈。

顽石踞豺虎，攫人森齿牙。马行穿细雾，鸟归带残霞。

岩树夏生果，涧卉秋垂葩。村舍急云碓，溪田翻水车。

旷然清风来，吹我乌帽斜。落日满墟里，徘徊数人家。
和王安抚六言十首
项安世（宋代）

玄思上窥姚姒，后尘肯逐梁齐。
谁言今世第一，我自古人与稽。
挽黄忠文公 其二
家诚之（宋代）

棘闱尚记一窗邻，把酒论文情独亲。辙迹我犹循井络，履声公独上星辰。

追思九鼎回天力，莫赎千金报国身。老去驱车只剑道，忍看高冢卧麒麟。
早桂
翁挺（宋代）

山深风露易凄清，树老于人若有情。万里好秋寻不见，一花香处便分明。
杂兴十首
刘克庄（宋代）

开阁何其盛，行边寝已疏。
绕床弹指叹，六丈圣人欤。
敩劝学诗寄锜铤镳诸弟 其二
梁朝钟（清代）

孝悌勿沽名，沽名终不成。世人易欺罔，鬼责未曾轻。
袁特丘刘见颙何一字见过
释函是（明代）

缓步寻幽过草庐，霜清啼鸟宦情疏。竹林閒就峰烟里，山径寒生秋雨初。

万里归心钟磬失，百年羁旅梦魂纡。飘蓬莫作乱离事，但信吾生只自如。
送于制干二首
释宝昙（宋代）

一笑无烦论古今，就中首肯即吾真。
君今正与司南合，直指何曾更问人。
偈颂十八首
释如净（宋代）

漫天大水云翻墨，捲地狂风浪衮山。
掣断丝纶归喝彩，鲸鳌只在此山间。
操舟又入洪波里，愁杀渔翁两鬓斑。
偈
释德洪（宋代）

以字不成八不是，法身睡著无遮闭。衲僧对面不知名，百众人前呼不起。
咏史诗 荆山
胡曾（唐代）

抱玉岩前桂叶稠，碧溪寒水至今流。空山落日猿声叫，疑是荆人哭未休。
送何石闾先生游韶石因寄禺峡朱叔子
黎遂球（明代）

珠江寒色结烟霞，望望南禺帝子家。一片琴心凭寄赠，山中无雪有梅花。
盘山漫兴
寅保（清代）

盘中到处六朝松，夭矫离奇翠盖浓。只恐夜阑风雨疾，破空飞处尽成龙。
早行
晁端友（宋代）

马上鸡初唱，天涯星未稀。惊风时坠笠，零露暗沾衣。

山下疏钟发，林梢独鸟飞。远峰烟霭淡，迤逦见朝晖。
丛菊
宋祁（宋代）

烟开容蘤密，霜重放丛斜。插著星星畔，潜郎称晚花。
次韵徐何慊九日登高
陈著（宋代）

广莫亭前秋气清，招邀酒伴走庖兵。
悠悠谁解知真意，乐只应须在太平。
直到上峰饶独步，尽收下界入双明。
满头芬馥随归马，惟有黄花不世情。
芜城閒望二首 其二
刘敞（宋代）

春草忽更绿，荒城阴雾滋。风存鲍昭赋，秋益宋生悲。

慨想秦兵出，传闻羽檄驰。江湖岁将晚，空羡逐鸱夷。
元夕前雨不已二首
方回（元代）

兰膏画炬出贫民，宝马香车属贵人。
月姊雨师暗商榷，不须妆点上元春。
荞麦
李新（宋代）

神农播百谷，赐羌荍麦种。
下子分苦甘，甘贱苦蒙宠。
西山律候晚，春种夏苗茸。
秋花深入云，风浪绮霞动。
灌溉以时节，牧放远原陇。
岁登蜗负归，兔径行错总。
积困连云根，藁秸乱墟冢。
赤茎堕钗股，黑实盈缶翁。
锐首师郭尖，骈结友张仲。
一身多模棱，四角腹膨肿。
舂开铁悄飞。磨溜尘粉冻。
溲和陶甄手，灰火助培拥。
剂坚视铁石，薄厚拟轻重。
不问镜月图，行至齐眉捧。
杵洼新炒香，揉以牛羊湩。
不托递炊饼，芹美思贡奉。
来牟莫我贻，桄榔尚珍送。
大宛来苜蓿，与尔俱闒茸。
中都千贵人，侍食姬环拱。
流匙滑玉粒，雕胡不在供。
四海会万珍，方丈无点空。
戎獠犬豕性，真可糠秕共。
有客饭黄粱，浑忘梦中梦。
姜钟离挽词
楼钥（宋代）

别去期三载，伻来痛一书。
死生诚大矣，力量果何如。
平日真知我，遗言苦问予。
作铭虽不愧，回首倍欷歔。
雪中闻墙外鬻鱼菜者求售之声甚苦有感
范成大（宋代）

携箩驱出敢偷闲，雪胫冰须惯忍寒。
岂是不能扃户坐，忍寒犹可忍饥难。
啼号升斗抵千金，冻雀饥鸦共一音。
劳汝以生令至此，悠悠大块果何心。
颂古一○一首
释子淳（宋代）

相好巍巍大丈夫，一生无智恰如愚。
从来佛祖犹难望，地狱天堂岂可拘。
老来
林正（宋代）

愁杀渔盐地，生涯寄蚁柯。
春秋将耳顺，贫病谷家和。
笑向老来减，言于醉后多。
黑头行乐日，那更识风波。
梅落二首
赵蕃（宋代）

春风可是独嗔梅，不待飘零著雨催。
我欲挽留无上策，戏拈落蕊荐芳醅。
十四弟归洪州赋莫如兄弟四章赠行
黄庭坚（宋代）

恼人自作乐，休休莫莫莫。
相看将白头，止有不如昨。
挽吴野堂
陆文圭（元代）

保护兵冲日，焦劳岁歉时。江湖一老重，州里百年思。

家尚玄元学，人遵义役规。阴功宜有后，隐德固应祠。

拟作荣乡记，谁镌有道碑。碧梧虽未识，宿草尚堪悲。

偶泊梅江堰，空吟薤露诗。
洞霄宫
陈尧佐（宋代）

二天封部稼如云，流水清寒出洞门。
更爱林间盘石上，松花飘落羽人樽。
沣西别乐天博载樊宗宪李景信两秀才…三月三十日相饯送
元稹（唐代）

今朝相送自同游，酒语诗情替别愁。

忽到沣西总回去，一身骑马向通州。
除舍
陈履（明代）

夙龄嗜泉壑，逍遥寄怀抱。结庐溪水湄，门对青山好。

十年吴楚游，不觉成潦倒。故山一以远，衡门翳芳草。

今晨理三径，烟霞满蓬户。梧竹时自栽，莓苔日躬扫。

所希远市尘，岂须问蓬岛。
自咏遁翁
高遁翁（宋代）

虚名蜗角不撄情，老木棉裘分此生。
世事只随今日过，心田留待后人耕。
旧书岂厌从头看，险路何妨退步行。
俯仰欲求无所愧，举头惟对月华明。
元夕雨过杨开府作
王世贞（明代）

今年元夕饶风雨，即有清樽兴未孤。不夜烟花长自合，先春火树忽全敷。

中天月避银灯吐，高阁寒催玉漏徂。总为将军愁醉尉，野夫那怕李金吾。
秋凉闻寇 其一
陈锜（明代）

杀气横空急皂雕，一时胡马挟风骄。嫠忧正似关宗国，雅志常如在本朝。

侧席岂无思颇牧，垂裳何必愧虞姚。犹闻得肉羁鹰饱，猛掣绦铃遁远霄。
柳絮
姜特立（宋代）

随风弄日碎春云，扑户穿帷恼杀人。
底事飘扬少拘束，爱将豪纵去酬春。
江州答谢徐司空世寅时尚抚江藩兼致声德甫
王世贞（明代）

先朝抗疏许谁雄，白下偏惊鲍氏骢。出领江藩中执法，还平邦土少司空。

情如庐岳千层厚，书借浔阳九派通。犹有丰城孤剑在，待君嘘拂便成虹。
好事近 闻雷
袁思古（五代）

一震肃天威，惊破客中残梦。偏是东风解冻。拥炉寒气重。

凭谁把酒论英雄，入夜开春瓮。坐听千山声响，把淋浪雨送。
再赴襄阳，辱宣武相公贻诗，今用奉酬
李逢吉（唐代）

解韍辞丹禁，扬旌去赤墀。自惊非素望，何力及清时。

又据三公席，多惭四老祠。岘山风已远，棠树事难追。

江汉饶春色，荆蛮足梦思。唯怜吐凤句，相示凿龙期。
夫人挽词二首
郭印（宋代）

熊轼人将达，鱼轩乐未央。
遽令双剑化，并作一丘藏。
笔绝先秋句，衣缄美箧香。
未应林下安，千古擅清芳。
念七日繇百宜移居石井
郭之奇（明代）

侧身依鸟道，即见有鸿濛。萝薜心安处，烟霞俗在中。

稍闻群涧沥，渐许一林通。叹息人间世，犹留物外风。
题方海丰诗卷
刘克庄（宋代）

诗境高吟太白伦，梧州下笔李潮亲。
今观天马非凡种，肯厌家鸡问外人。
力大鳌来吞钓饵，心专虱看似车轮。
盛年出手追风雅，莫与香奁作后尘。
闻密赐
梅尧臣（宋代）

朝闻政府贺捷回，夕赐明月五千枚。
巍巍圣皇德所该，庙略付千何有哉。
况未覆穴翦渠魁，宜先战士老千孩。
倾肝沥胆谢不敏，岂可便恃张良才。
人难
韩淲（宋代）

人难会合易暌离，更把言谈著在诗。君去南丰我南涧，其间不待两相知。
水调歌头 其七
夏元鼎（宋代）

要蹑天仙步，金丹是法身。不知谓气，须还识后自然真。

大道从谓孕子，点出个中阴魄，乌兔合阳魂。北斗随罡转，天地正氤氲。

采依时，炼依法，莫辞勤。立跻圣域，从此脱沈沦。夜气正当过半，龙虎自然蛰动，势欲撼乾坤。

片饷工夫耳，庄算八千春。
舟过青溪县遇涨泊大王滩上
谢元淮（清代）

峰影压船重，鼓棹发青溪。水浊知江涨，波涌散凫鹥。

山中夜雨足，高浪与山齐。浮舟入天汉，斗觉前峰低。

横流竞东注，倒泻何时西。平生惯江海，见此重惨凄。

空有舟楫在，滔滔归路迷。仰愧飞鸟翔，俯愁断猿啼。

悬崖阻僰岸，万仞何由跻。
次韵林君则惠诗
陈藻（宋代）

湖水当门四面山，旁罗书史坐中间。
他人共我何曾有，造物於君本不悭。
况是早教缘累少，便知晚与岁时閒。
余粮摸得鲜鱼煮，大胜箪瓢陋巷颜。
清平乐·将愁不去
纳兰性德（清代）

将愁不去，秋色行难住。六曲屏山深院宇。日日风风雨雨。
雨晴山菊初香，人言此日重阳。回首凉云暮叶，黄昏无限思量。
有僧言罗浮事，因为诗以写之
刘禹锡（唐代）

君言罗浮上，容易见九垠。渐高元气壮，汹涌来翼身。

夜宿最高峰，瞻望浩无邻。海黑天宇旷，星辰来逼人。

是时当朏魄，阴物恣腾振。日光吐鲸背，剑影开龙鳞。

倏若万马驰，旌旗耸奫沦。又如广乐奏，金石含悲辛。

疑其有巨灵，怪物尽来宾。阴阳迭用事，乃俾夜作晨。

咿喔天鸡鸣，扶桑色昕昕。赤波千万里，涌出黄金轮。

下视生物息，霏如隙中尘。醯鸡仰瓮口，亦谓云汉津。

世人信耳目，方寸度大钧。安知视听外，怪愕不可陈。

悠悠想大方，此乃杯水滨。知小天地大，安能识其真。
诚台雪望怀子都五首 其三
薛季宣（宋代）

白也今良嗣，千年璧一双。文思泉漱石，色照月明窗。

朴樕空樊渚，飘零远汉江。此情谁与度，木介响琤瑽。
水调歌头 其四 呈赵总领
杨炎正（宋代）

买得一航月，醉卧出长安。平堤千里过尽，杨柳绿阴间。

依约晓莺啼处，认得南徐风物，客梦恍惊残。重到旧游所，如把画图看。

英雄事，千古意，一凭阑。惜今老矣，无复健笔写江山。

天上人间知己，赖有使星郎宿，照映此尘寰。准拟五湖去，为乞钓鱼竿。
寒夜始长
宋祁（宋代）

四海秋风晚，千门夜刻长。
梧桐老空井，蟋蟀近人床。
暗烛勤垂烬，离鸿短趁行。
生平江海志，耿耿未渠央。
洞庭用白乐天韵
释元肇（宋代）

两丸跳掷几升沉，谁识仙源洞府深。月在波间明片玉，舟从水口出横金。

夫差醉后无吴舞，范蠡来时有越吟。千古烟波兴废事，白鸥渔叟是知心。
寄题庞宫便提举山斋二绝
冯时行（宋代）

白衣苍狗变浮云，过眼纷纷不可论。
晚岁逢迎真耐久，青山相对两忘言。
林下
于石（宋代）

结屋万松顶，悄无人往还。
饮猿摇涧月，飞鹭点秋山。
竹静风相挠，水流云自闲。
翛然忘物我，禽语两相关。
入竦溪诗
谢灵运（南北朝）

平明发风穴，投宿憩雪巘。初时当薄木，迄今草已搴。
下终南山过斛斯山人宿置酒
李白（唐代）

暮从碧山下，山月随人归。
却顾所来径，苍苍横翠微。
相携及田家，童稚开荆扉。
绿竹入幽径，青萝拂行衣。
欢言得所憩，美酒聊共挥。
长歌吟松风，曲尽河星稀。
我醉君复乐，陶然共忘机。
题刘文周愚直斋
郭钰（元代）

先生结屋龙湖上，大书愚直悬斋榜。松风夜挟秋声高，山雨晴斋湖水长。

一窗灯火闻书声，洞视太古凝幽情。商周以前足人物，仪秦而下非功名。

古人今人各如此，先生意向知何似。高风谁学柳士师，夜雨闭门鲁男子。

先生长笑心自閒，葛巾草服开松关。宝珠光燄照云水，好诗题遍龙湖山。

我游梁楚号狂客，饮酒呼卢都不择。凤兮凤兮歌思哀，老去人间拘小节。

甚欲相从读旧书，何时下榻容安居。是是非非吐心胆，先生真是古之愚。
悲昔游
陈辅（宋代）

昔吟梁父思泰山，又歌牛角悲其寒。
鲍徐英魄今何在，岭云关月何漫漫。
少强眼为伤时切，老大昏花心易急。
石岩题墨几秋风，人世功名杳无迹。
君不见汉千秋，唐马周，
玄谈徒步皆公侯。贾生竟止梁王傅，
三世郎官虚白头。风云自古虽伤偶，
用舍何尝系能否。但知信足任平生。
计度不如多饮酒。愿将梁父吟，
变作杜宇之声音。愿将牛角歌，
转调紫芝弦玉琴。五陵石马散黎轴，
惟有箕山青到今。
春日书怀
姚镛（宋代）

柔风散原野，百草摇春心。丛薄曜阳彩，嘤鸣调好音。

节物一以变，万感集素襟。玄发不常居，华景无停阴。

胡为苦贫贱，征尘翳瑶簪。萱叶覆堂阶，荆花感晴林。

明当理星驾，归息清溪浔。
李花
杨万里（宋代）

李花宜远更宜繁，惟远惟繁始足看。
莫学江梅作疏影，家风各自一般般。
𤱶亩不忘君
林希逸（宋代）

君幸逢尧舜，孤忠岂敢忘。身虽居𤱶亩，志亦在岩廊。

草野栖身久，钧天去梦长。烟霞虽自乐，日月愿依光。

炙背当如甫，披裘莫学光。此生名未立，金马进封囊。
莫猺
刘禹锡（唐代）

莫猺自生长，名字无符籍。市易杂鲛人，婚姻通木客。

星居占泉眼，火种开山脊。夜渡千仞溪，含沙不能射。
长溪建善寺四首 白莲堂
刘安上（宋代）

潇洒献公房，幽深古道旁。山形半环小，池面一奁方。
黄州陪子瞻游武昌西山
苏辙（宋代）

千里到齐安，三夜语不足。
劝我勿重陈，起游西山麓。
西山隔江水，轻舟乱凫鹜。
连峰多回溪，盛夏富草木。
杖策看万松，流汗升九曲。
苍茫大江涌，浩荡众山蹙。
上方寄云端，中寺倚岩腹。
清泉类牛乳，烦热须一掬。
县令知客来，行庖映修竹。
黄鹅时新煮，白酒亦近熟。
山行得一饱，看尽千山绿。
幽怀苦不遂，滞念每烦促。
归舟浪花暝，落日金盘浴。
妻孥寄九江，此会难再卜。
君看孙讨虏，百战不摇目。
犹怜江上台，高会饮千斛。
巾冠堕台下，坐使张公哭。
异时君再来，携被山中宿。
鹦鹉
殷文圭（唐代）

丹觜如簧翠羽轻，随人呼物旋知名。金笼夜黯山西梦，

玉枕晓憎帘外声。才子爱奇吟不足，美人怜尔绣初成。

应缘是我邯郸客，相顾咬咬别有情。
和梁签判颍州西湖十三题·清风亭
苏颂（宋代）

广寒宫殿诚夸诞，消暑楼台久寂寥。
未似虚亭面空阔，时时清籁濯烦歊。
洞仙歌
黄裳（宋代）

杳无风色，肠断莲花信。水鉴云垂数峰影。向劳生辛苦，寒暑煎人，争不老，空想秋堂夜静。玉姬挥皓月，时送微凉，莫吝金卮为伊尽。柳下夕阳收，傍水重游，花茵上、雪回襟冷。问避暑天机、自有奇人，但且对湖光，世间谁醒。
由瑞虹抵沿山河三首 其一
郑学醇（明代）

北风吹断蓬，寒云暗四野。四野何茫茫，江流迅如马。

野草被严何，荣枯不相假。疆域日以殊，远客何为者。

坎凛怆中怀，悲歌泪如写。
十一月二十日夜陪我公校阅所抄唐人绝句诗因拟作五首奉献 其三
唐之淳（明代）

公方耽古律，我亦爱评诗。首首听歌起，谁占作者谁。
寄渭北徐从事
罗隐（唐代）

暖云慵堕柳垂条，骢马徐郎过渭桥。
官秩旧参荀秘监，樽罍今伴霍嫖姚。
科随鹄箭频曾中，礼向侯弓以重招。
莫恨东风促行李，不多时节却归朝。
又登碧云亭感怀三十首
吴芾（宋代）

晚上危亭为少留，亭前暝色已供愁。
更听画角声悲壮，愈使愁人厌远游。
东坡守杭
秦观（宋代）

十里荷花菡萏初，我公所至有西湖。
欲将公事湖中了，见说官闲事亦无。
又嘲·李生来，跋
佚名（唐代）

李生来，跋君怕。
不意今日却增价，不画罗汉画驼马。
题汝坟驿壁三首·其三
廖正一（宋代）

淮源距襄阳，亭候逾十舍。
征鞍背绣帏，云雨虚四夜。
双艳尽倾城，一姝偏擅价。
独怒蕙心轻，误许商人嫁。
游灵隐寺
程公许（宋代）

夙好在岩壑，强持缚缨簪。野性当奈何，惝恍如惊麇。

京华百万家，𧥄𧥄瓦叠鳞。海气荡烦暑，作威凌轹人。

湖山招我来，九里松风清。稽首灵鹫山，西瞻目若营。

云何一峰碧，飞来如羽轻。俗见囿畛域，达观渺沙尘。

不见毗耶离，示病老净名。古掌断世界，犹如陶家轮。

竺慧去不返，雪猿呼莫闻。斯言谁与證，万壑空烟云。

老禅法龙象，谈麈纷纵横。萍蓬万里外，缱绻犹乡情。

斋盂乳铺玉，茗椀花糁琼。两腋扶清风，取意岩壑行。

冷泉掬清泚，五峰凌峥嵘。真赏味无味，内观湛空明。

可能一枝筇，云水自由身。永愧隐峰老，勇决拂衣巾。
送黄武选辅养疾还黄岩
程敏政（明代）

万里江如练，归舟正及春。未堪多病者，犹是壮年身。

白下趋庭便，黄岩讲道频。重来应有日，知不负昌辰。
试涪翁题郑佽砚
仇远（元代）

我有古镜砚，肌理细密匀。
沄沄散角痕，巨口细鱼鳞。
涪翁铭其背，文字极雅驯。
郑佽彦相者，不知何如人。
回首数百载，想见元丰春。
晴窗试磨洗，墨旧兔颖新。
攜归供行斋，侑此金石身。
天仙子 阻风江村小步
薛时雨（清代）

江外风波江里静。插笋牙樯江岸并。昼长人倦不胜愁，酒梦醒。

诗情引。短桨扶过芳草径。

绿柳阴疏帆阁影。红杏烟笼莺唤暝。村姑十五背人嬉，波作镜。

钗横鬓。私共野蔷花斗靓。
悲台湾 其一
陈文騄（清代）

狂澜谁障百川东，日下金蛇电掣空。刘帅浑如魏得狗，唐王岂复郑芝龙。

鸿沟耻划诸番界，鲸浪横飞半线中。莫笑铜铃沿旧俗，伤心有泪洒鸡笼。
南阳春日十首
陈舜俞（宋代）

故园春物有谁同，地尽天垂杳蔼中。
杏火柳烟烧白昼，茶枪笋槊战东风。
桥横酒市青帘出，门对鱼矶小艇通。
谁信南阳楼上客，翩翩归羽欲飞空。
晚秋出门戏咏
陆游（宋代）

闲愁那到野人边？万事元知合付天。
尽醉仅能三龠酒，新寒未办一铢绵。
邻僧每欲分斋钵，庙史犹来索社钱。
无地置锥真细事，不妨胸次日超然。
早发
于濆（唐代）

绿野含曙光，东北云如茜。栖鸦林际起，落月水中见。

此身何自苦，日日凌霜霰。流苏帐里人，犹在阳台畔。
金刚随机无尽颂·一相无相分第九
释印肃（宋代）

三昧共优游，何处不风流。
见色心无二，无二也休留。
过鲁墟先太傅旧隐
陆游（宋代）

桑竹萧条带夕阳，故居依约古河傍。颓垣坏甃无寻处，父老犹言学士庄。
鸳鸯
卢汝弼（唐代）

双浮双浴傍苔矶，蓼浦兰皋绣帐帏。长羡鹭鸶能洁白，

不随鸂鶒斗毛衣。霞侵绿渚香衾暖，楼倚青云殿瓦飞。

应笑随阳沙漠雁，洞庭烟暖又思归。
游兼山
周渭（唐代）

插空峭壁白云迷，独上高巅万象低。
一路接天连楚界，两峰拔地镇南夷。
泉飞石涧游魂冷，风捲松涛匹马嘶。
踏破层崖心未折，凤凰山后鹧鸪啼。
省中新柳
杨万里（宋代）

元日新春已早归，却缘春雪勒春迟。
一年柳色今何似，政是犹黄未绿时。
题潮出海门图二首
陈造（宋代）

卷里涛波快一披，苍山踊起雪山驰。
浮天沃日无穷意，到我春窗病酒时。
十六字令 其三 述佛氏三戒
俞樾（清代）

痴。梦里商量怕蝶知。心头事，细诉与花枝。
夏至雨霁与陈履常暮行溪上二首
杨万里（宋代）

西山已暗隔金钲，犹照东山一抹明。
片子时间弄山色，乍黄乍紫忽全青。
次韵潘都干菊花六首
项安世（宋代）

霜神亦有丰韵，未可寻常等夷。
赤尽红头枫叶，却能偏护花肌。
春日五首·其四
秦观（宋代）

春禽叶底引圆吭，临罢黄庭日正长。
满院柳花寒食后，旋钻新火爇炉香。
望江南
刘辰翁（宋代）

梧桐子，人在御街游。凤宿云绡金缕带，龙池翠帐玉香球。宫女后庭秋。
寄楚州吕济叔
梅尧臣（宋代）

亭午鸟不下，谁复过我庐。
忽闻扣门者，偶出问何如。
云是山阳吏，太守遣置书。
自惟久穷困，游子安念予。
淮阴况要津，宾馆无暂虚。
岂意有所逮，委曲情未逮。
报言愧不腼，聊以谢兴居。
花港观鱼
王镃（宋代）

桃花落尽杏花嫣，碧港红沉水底天。
山雨忽晴风亦退，钓鱼人在小湖船。
咏猫
吴惟信（宋代）

弄花扑蝶悔当年，吃到残糜味却鲜。不肯春风留业种，破毡寻梦佛灯前。
送麹司直
郎士元（唐代）

曙雪苍苍兼曙云，朔风烟雁不堪闻。

贫交此别无他赠，唯有青山远送君。
梅花集句 其九十三
李龏（金朝）

小雪疏烟杂瑞光，月窗花院梦悠扬。落星楼上吹残角，不是愁人也断肠。
宛溪
苏为（宋代）

源分春谷边，来此自溪徼。
雪冻泛其流，潄玉鸣于沼。
晴光汤霞影，白浪浮天杪。
水木助清翠，景物随昏晓。
汀沙翠荇长，酒市青旗小。
凭槛立津亭，归心逐飞鸟。
浪淘沙
刘克庄（宋代）

早岁类寒蛩。晚节遭逢。曾开黄卷侍重瞳。归去青藜光照牖，阶药翻红。

出昼颇匆匆。主眷犹浓。除官全似紫阳翁宝文、漳州。换个新衔头面改，又似包公辞郡得小龙。
喻弥陀偈
史浩（宋代）

搅翻十里西湖水，化作四方八德池。净洗众生烦恼垢，人人见自性阿弥。
【双调】对玉环
未知作者（元代）

歌舞婵娟，风流胜玉仙。拆散姻缘，柳青忒爱钱。佳人蓦上船，书生缘分浅。
几句新诗，金山古寺边。一曲琵琶，长江秋月圆。
答戴时行
王灼（宋代）

佛祖由来命脉通，大千世界一光中。
药王菩萨知君是，乞取刀圭救病翁。
建康旧俗贵重九上巳诸曹皆休务祀神登北山参议马君独不出携诗相过因言石林之胜次其韵
叶梦得（宋代）

倦飞归鸟正思还，叩户聊分半日閒。胜事漫同谈栗里，佳时休笑负龙山。

簿书已老无馀力，香火朝真有旧班。他日尚期能过我，试穷千嶂共追攀。
如梦令·一笑尊前相语
史浩（宋代）

一笑尊前相语。莫遣良辰虚度。

饮兴正浓时，兔碗聊分春露。

留住。留住。催办后筵歌舞。
古东门行
柳宗元（唐代）

汉家三十六将军，东方雷动横阵云。
鸡鸣函谷客如雾，貌同心阵不可数。
赤丸夜语飞电光，徼巡司隶眠如羊。
当街一叱百吏走，冯敬胸中函匕首。
凶徒侧耳潜惬心，悍臣破胆皆杜口。
魏王卧内藏兵符，子西掩袂真无辜。
羌胡毂下一朝起，敌国舟中非所拟。
安陵谁辨削砺功，韩国讵明深井里。
绝胭断骨那下补，万金宠赠不如土。
除夕同盛子嘉限除字
宗智（清代）

风雨催残腊，高眠任岁除。寻梅双屐静，留客一樽虚。

检箧焚诗草，挑镫阅道书。飘蓬同十载，赢得鬓毛疏。
竹阁
赵希桐（宋代）

古寺因人重，清风尚可寻。
斜阳明晚阁，老竹暗秋林。
兜率西归久，香山北望深。
登临成感慨，烟月独知心。
懒残和尚赞
释广闻（宋代）

寒涕无暇收，高风自然足。客来知不知，吾芋恰新熟。
赠清隐持正禅师
黄庭坚（宋代）

清隐开山有胜缘，南山松竹上参天。
擗开华岳三峰手，参得浮山九带禅。
水鸟风林成佛事，粥鱼斋鼓到江船。
异时折脚铛安稳，更种平湖十顷莲。
雪中忆家园池上草堂
张进（清代）

客居常苦寒，况复积深雪。夜明山鸟惊，清响寒柯折。

遥知池上园，虚白人踪绝。
依韵奉和留守尚书会六同年感旧诗二首
强至（宋代）

好传此会诧时人，歌揭青云动暗尘。
霄汉得仙同白日，风骚寡暗敌阳春。
笑谈未减题名地，富贵相高报主身。
谁向衣冠增盛事，龙头结客事尤新。
同王龙湫翟青石游梁园押韵赋诗仍各赋一律
张羽（凤举）（明代）

官閒几日惜浮生，吊古寻幽燕集成。梁苑有基空梵劫，杜鹃如诉答莺声。

上方开霁钟先报，高树迎秋叶尽惊。总为文园愁病在，子虚游望不关情。
送周袁州赴镇三首
赵蕃（宋代）

世乱离乡里，愚生后老成。
契笃冯翊幕，亲叙颍川盟。
薄厚宁同俗，死生无异情。
一枝殊未稳，何日息飞鸣。
省躬诗 其八十四
曹于汴（明代）

卒然辄舛错，检点已千里。改是胡以预，造次必于此。
出滇南胜境
牛焘（清代）

风尘十余载，匹马厌往还。明经非高第，胡为万里天。

亲老幸身健，最我勿辞艰。人皆乘驿传，我无驷马闲。

行行滇路尽，突兀见黔山。回首望白云，白云何处边。

荣枯分草岭，风雨两地偏。金马不可络，石虬不可鞭。

踟蹰亭畔路，去去辞乡关。
题人影
夏原吉（明代）

不言不语过平生，步步相随似有情。长向灯前同静坐，每于月下共閒行。

昨朝离去天将暝，今日归来雨又晴。最是行藏堪爱处，显身须要待时明。
文宗
王十朋（宋代）

辇路青青春草多，凭高无语涕滂沱。禁中夜召词臣语，受制家奴可奈何。
广贤曾堂宾出示先世手墨敬题廿八字
滕斌（元代）

西风吹老宾根霜，几度青山送夕阳。回首渊明今已矣，黄花犹带晋时香。
游澹岩
张釜（宋代）

真仙窟宅在人境，应有鸾驾乘云归。
物华创见讶三岛，坠脉远云从九疑。
有石可砺食蘗齿，有泉可濯凝尘衣。
清游未足鸡报午，一尊会合人生稀。
斋中杂题
陆游（宋代）

小醉微吟过一春，人间侬是最闲人。
龟毛拂子长三尺，拈起风光处处新。
过吕城闸六首
杨万里（宋代）

道是行船也未行，老夫误喜可怜生。
要知开闸真消息，记取金钲第二声。
赵尚书挽诗
叶适（宋代）

江北江南曲，吟高许和同。
相迎黄篾浪，失笑白蘋风。
老病犹贫活，漂零各陨空。
长怀洞庭橘，买宅傍墙东。
书怀
李若水（宋代）

客里百无营，一室等方丈。
行藏沙漠边，志节烟霄上，
归思入新吟，闲愁付佳酿。
何当把瘦藤，江山乐清放。
心月照云溪 继重阳韵
马钰（金朝）

一心离俗，二气调和宝。清净聚三光，四时花、五方运造。断除六欲，不使七情牵，持八戒，九关通，十载功须到。十年锻炼，九变金光草。八脉总和匀，有七圣、六丁助道。五行咄出，四假不中留，礼三清，成不二，一性投仙岛。
思佳客·赋半面女髑髅
吴文英（宋代）

钗燕拢云睡起时。隔墙折得杏花枝。青春半面妆如画，细雨三更花又飞。
轻爱别，旧相知。断肠青冢几斜晖。断红一任风吹起，结习空时不点衣。
忘机亭
郑侠（宋代）

凫鸥近隼旟，亭阴戏鲂鳟。
我自无机心，忘机成戏论。
遣兴
尤珍（清代）

春风吹庭树，渐见绿叶生。众鸟引雏出，翩翩飞且鸣。

鹍鹏及雀蛤，物类善变更。惟人独不化，感叹谁能平。

万事天所命，达观息群营。思游五岳遍，入海登蓬瀛。

浩荡乘天风，吾将从此行。
送程给事知越州
莫渊（宋代）

北虏分庭正，东藩得郡优。兼曹抛玉殿，重阁指蓬邱。

节制连江海，封疆直斗牛。地虽邻故里，人始识元侯。

合浦珠还日，长河虎渡秋。溪山归胜览，风月入冥搜。

使旆天边去，楼船鉴里游。茶枪香泛泛，竹箭绿修修。

乐苑花犹卉，兰亭水尚流。千寻经石篑，八月看潮头。

萧寺逢支遁，山阴忆子猷。昔贤尝纵乐，太守好销忧。

倒载何妨作，扁舟未可谋。朝纲须急治，民瘼俟全瘳。

青琐从虚位，朱幡且少留。行当宣室召，还应傅岩求。

德望终归用，愚蒙祇自愁。官资卑执戟，身势类浮鸥。

每玷乡人荐，长思国士酬。那堪闻叠鼓，惆怅送行辀。
车浮〈并序〉
苏辙（宋代）

结木如巢，承之以箦，沉之水中，以浮识其处，方舟载两轮挽而出之，渔人谓之车浮。
此诗所谓汕也，与迟、适同作车浮诗。
寒鱼得汕便为家，两两方舟载械。
谋食旋遭芳饵误，求安仍值积薪遮。
情存未免人先得，欲尽要令物莫加。
身似虚舟任千里，世间何处有罦罝。
得恭甫杭州书
谢震（清代）

接来三月上旬书，读罢新诗感有余。《盐铁》漫听桓氏论，《治安》群笑贾生疏。

参军蛮府嘲鸲鹆，措大荆州贱鲫鱼。壮志销沈只如此，相看白发己盈疏。
石首春鱼梅鱼三物形状如一而大小不同尔因赋长篇
张镃（宋代）

遐陬编户居海滨，不但生涯仰虾蟹。鬻盐成雪雪成堆，清曝群鱼趋市卖。

其间石首最得名，随潮百万鼙鼓声。长舻巨艑斗截取，急逐风便来王城。

头中有物从何得，精卫含冤口抛石。此鱼腹小不容舟，只把石吞那患迮。

错将转上泥丸宫，又疑当年漱石翁。临流快咽透入脑，化作鳞鬣金巃嵷。

子孙诜诜仍亹亹，曰春曰梅俱可喜。醉乡贪衒风味高，失身盘脍杯羹里。

先生趁晴携酒觞，柳色正似鹅儿黄。与渠岂暇考族谱，便结保社南湖傍。

软炊玉饭乘燕艇，撑对柴门乱花径。并呼三子伴渔童，食肉诸公自时政。
题水仙梨花菊蒲萄栀子 其四 蒲萄
释居简（宋代）

藤搴翠朵剪轻柔，小压涓涓翠玉流。一石可偿千日醉，凉州未必似扬州。
渔家傲
欧阳修（宋代）

正月斗杓初转势。金刀剪彩功夫异。称庆高堂欢幼稚。看柳意。偏从东面春风至。

十四新蟾圆尚未。楼前乍看红灯试。冰散绿池泉细细。鱼欲戏。园林已是花天气。
偈四首
释继昌（宋代）

木佛不度火，甘露台前逢达磨。
惆怅洛阳人未来，面壁九年空冷坐。
客夜有怀乌程吴右公明府董芑章参谋两表兄
李绳远（清代）

一送滇池草，重行楚岸花。故人俱远宦，遥夕倍思家。

沙暗三秋雁，河明八月槎。天风洞庭叶，萧飒坠霜华。
答
唐庚（宋代）

世岂无高人，刻意在枯槁。竟为恩爱累，有志莫能保。

君能唤我归，衰鬓及未葆。何非有此翁，那得有此媪。

著书吾岂能，庶几获幽讨。何必登鹿门，是山皆可老。
丰城虑囚和滕倅壁间韵
萧立之（宋代）

略彴横波压石安，小亭谁占此溪湾。晨装带月犹长道，久梦随云又别山。

不敢告劳怜岁晚，未能免俗觉诗悭。梅花树下春风酒，小醉归来未掩关。
睦州四韵
杜牧（唐代）

州在钓台边，溪山实可怜。
有家皆掩映，无处不潺湲。
好树鸣幽鸟，晴楼入野烟。
残春杜陵客，中酒落花前。
题大圆庵
李复（宋代）

星郎步履在清禅，雅结新庵赋大圆。
譬喻河沙终未尽，含弘法界外无边。
浑成独转离诸相，不立中间绝两偏。
闻说毗耶在方丈，众人欲问却茫然。
王霸
徐钧（宋代）

寇迫兵单路已穷，河冰偶合片言中。
但令有道蒙天助，阻水犹图背水功。
颂古三十八首
释从瑾（宋代）

甘贽设粥，南泉打锅。
一般病痛，彻底譊讹。
更有些儿好笑，明朝饿杀禅和。
送子岘之官萍乡
谢谔（宋代）

圣主除官本为民，吾儿何幸到簪绅。
但须因此行方便，不必为冬更学春。
送文叔入都兼简陈元龄周畏知文叔之弟华叔 其一
赵蕃（宋代）

叔夜虽逃懒，元龙政坐豪。清谈尽名理，老句逼风骚。

才大端难屈，时平敢自高。骅骝合鸾辂，斥鴳祇蓬蒿。
偈颂七十六首
释子益（宋代）

至玄至妙，至奥至微。
不可以识识，不可以智知。
与麽会得，咈吼啒{左口右聿}。
不与麽会，凤林吒之。
喷玉泉冥会诗八首。白衣叟喷玉泉感旧游书怀
李玖（唐代）

树色川光向晚晴，旧曾游处事分明。鼠穿月榭荆榛合，

草掩花园畦垄平。迹陷黄沙仍未寤，罪标青简竟何名。

伤心谷口东流水，犹喷当时寒玉声。
招隐 其一
黄廷用（明代）

几树桃花洞口开，春风遥送谪仙来。不知天地何年老，醉吸山泉当酒杯。
颂一百则 其七十六
释重显（宋代）

藏头白，海头黑，明眼衲僧会不得。马驹踏杀天下人，临际者是白拈贼。

离四句，绝百非，天上人间唯我知。
八声甘州·题许奏云云亭垂钓图
况周颐（清代）

足平生青笠绿蓑衣，披裘笑严光。莽尘涯回首，目迷苍狗，劫赶红羊。谁识直钩心事，矶断古苔荒。岸帻凭阑处，一角斜阳。
玛瑙坡名证取，悄云根拂拭，遗恨沧桑。更梅癯鹤怨，金粉恁凄凉。撼秋声、挂瓢无树，算钓游、能得几鸥乡。烟波路、觅元真子，说与疏狂。
别永叔后记事
刘敞（宋代）

醉中不记别君时，卧载征车南向驰。惊觉尚疑君在侧，满身明月正相随。
三月晦日
杨万里（宋代）

春光九十更三旬，暗准三旬赚杀人。
未到晓锺君莫喜，暮锺声里已无春。
次韵子云途中见寄
韩元吉（宋代）

轻风猎猎转残红，春去荒村暮雨中。
花影带寒犹黯淡，山光和雾更空蒙。
百年拚却身长醉，五斗由来计日穷。
惭愧宾朋有胶漆，不堪兄弟苦西东。
秋日县斋
刘摰（宋代）

节物秋将半，疏慵日益加。不为投劾去，徒有折腰嗟。

味酒怀江鳜，乘风忆海槎。东篱满凉露，已约伴黄花。
与欧敬斋夜酌高道士炼室
佘世亨（明代）

江柳依依水国春，眼中时序一番新。未誇石室逢仙客，且喜临邛有故人。

酒盏浸消千古恨，莺花聊伴百年身。韶光转瞬须臾事，莫漫停歌泪满巾。
九月以檄至九江杂赋
萧立之（宋代）

转枕移书就晚风，晴窗云掩树重重。如何客里无诗得，日听鸣蝉夜听蛩。
次韵徐伯远木芙蓉
王之道（宋代）

千林摇落见孤芳，销得诗人赋拒霜。
高压菊花还独步，静窥池水试新妆。
自怜衰病追欢懒，忽睹骚吟引兴长。
何必採江重比并，佳名艳色正相当。
继荣上人求无本庵颂
程公许（宋代）

自性元来一法无，更于何处著工夫。横担拄杖长安去，才出门时尽坦途。
挽李舒州二首 其一
赵蕃（宋代）

忽报舒州逝，深同海内伤。平泉无草木，北海漫文章。

要作人琴叹，空怀道路长。临风为之恸，发色变苍苍。
得梅溪像
陈宓（宋代）

生平尊仰梅溪像，望日迁居恪及门。
诞子偶然同是日，命名端合作梅孙。
颂证道歌·证道歌
释印肃（宋代）

外道聪明无智慧，养生只欲贪名利。
烧丹练药学神仙，有为不了终归坠。
减字木兰花 其二
姚述尧2（宋代）

烟收云敛。极目遥岑三四点。过了重阳。篱下残花未褪黄。

郑庄好客。故遣红妆飞大白。月满回廊。饮散歌阑已断肠。
寿赣州李太守琎母八十
黄仲昭（明代）

陇西阿㜷女中杰，母仪妇道俱超绝。和丸教子早登庸，五马专城凛冰雪。

作善由来天降祥，年华八帙身康彊。霞帔珠冠侈恩渥，芝兰玉树争辉光。

朱门设帨当兹夕，黄菊香中启瑶席。和云石髓甘若饴，凝露蟠桃赤如日。

赣江之水流滔滔，赣民拟酿为春醪。年年酌献萱堂上，用介眉寿南山高。

使君团圞同白首，长与赣民作慈母。
望江南
黄公绍（唐代）

思晴好，试卜那朝晴。古木荒村云淰淰，孤灯败壁夜冥冥。不寐听檐声。
题皇甫荀蓝田厅
贾岛（唐代）

任官经一年，县与玉峰连。竹笼拾山果，瓦瓶担石泉。

客归秋雨后，印锁暮钟前。久别丹阳浦，时时梦钓船。
与微之唱和来去常以竹筒贮诗陈协律美而成篇因以此答
白居易（唐代）

拣得琅玕截作筒，缄题章句写心胸。随风每喜飞如鸟，

渡水常忧化作龙。粉节坚如太守信，霜筠冷称大夫容。

烦君赞咏心知愧，鱼目骊珠同一封。
清明日送邓芮还乡（一作戴叔伦诗）
方干（唐代）

钟鼓喧离室，车徒促夜装。晓榆新变火，轻柳暗飞霜。

转镜看华发，传杯话故乡。每嫌儿女泪，今日自沾裳。
净业湖看荷与沈归愚椒园张鸿勋赋
李重华（清代）

玉泉百折穿城入，积水瀰瀰泛澄碧。倒影平吞彩凤楼，蒸云巧澄盘龙宅。

我乘旭日追清风，荷香塞天花绕空。霞光四映日逾媚，露气一吸天为通。

此湖三叠连琼宫，太液却在宫墙中。万户磅礴控其二，长堤合沓绵雄虹。

行歌况挈拿去手，共觅层台坐窗牖。奋袖疑探岳并莲，褰裳并踏瑶池藕。

消夏溪山安在哉，五湖烟棹旧沿洄。升平一奏江南曲，愿袭荷衣归去来。
访滕王阁旧址
赵公豫（宋代）

滕王高阁已尘埃，故老犹传结搆材。南浦寒潭秋月浅，西山爽搆晓风开。

韩公碑碣生苔藓，王子文章没草莱。举目章江多落寞，萧萧云树总堪哀。
喜雪六首
陈造（宋代）

玉龙睡起长风激，尽蜕玉鳞漂八极。
蓬仙帝女聚瑶台，剪水效八谁所役。
或疑天公陋尘域，幻作冰壶供一剧。
是耶非耶竟莫知，杯酒聊容曲身直。
挽永新左御史父
韩雍（明代）

奔走功名性不堪，远将踪迹寄烟岚。诗朋才散苦吟歇，仙侣忽招清梦酣。

十载义方真有效，一生德望信无惭。流芳最羡追封事，遗向禾川作美谈。